2009માં જય પાન્ડાને કેન્દ્રાપાડામાંથી લોકસભાની ટિકિટ આપવામાં આવી હતી. કેન્દ્રાપાડામાંથી જ બીજુ પટનાયક જીતતા હતા. તેના પરથી પણ બંને પરિવારો વચ્ચેનો ગાઢ સંબંધ સ્પષ્ટ થતો હતો. એ સંબંધોમાં ધીમે ધીમે તિરાડો ઊભી થઈ છે. તેની પાછળના કારણો એકથી વધુ છે, પણ મુખ્ય કારણ પાન્ડા અને ભાજપ વચ્ચેની નિકટતા છે. 2014માં બીજી વાર લોકસભામાં જીતીને પાન્ડા દિલ્હી ગયા ત્યારે દિલ્હીની સ્થિતિ બદલાઇ ગઇ હતી. હવે ભાજપની આગેવાનીમાં મજબૂત એનડીએની સરકાર હતી. માત્ર ઓડિશામાં જ ભાજપને સફળતા મળી નહોતી. પણ હવે 2019ની ચૂંટણીમાં બીજે બેઠકો ઓછી થવાની છે ત્યારે કર્ણાટક, પશ્ચિમ બંગ અને ઓડિશા જેવા રાજ્યોમાં ભાજપે પોતાની સંખ્યા વધારવી જરૂરી છે.